90377 Sedna (rata-rata 525,86 SA) iku sawijining bendha semu abang mèmper Pluto kanthi orbit raseksa sing èliptis banget, watara 76 SA ing perihelion lan 928 SA ing aphelion lan duwé jangka orbit 12.050 taun. Mike Brown, panemu objèk iki nalika taun 2003, negesaké yèn Sedna ora arupa bagéan saka piringan kasebar utawa uga sabuk Kuiper amarga perihelioné adoh banget saka prabawa migrasi Neptunus. Dhèwèké lan sapérangan astronom liyané duwé pendhapat yèn Sedna iku objèk pisanan saka sawijining klompok anyar, sing mungkin uga nyakup 2000 CR105. Sawijining bendha mawa titik perihelion ing 45 SA, aphelion ing 415 SA, lan duwé jangka orbit 3.420 taun. Brown njuluki klompok iki "Méga Oort bagéan njero", amarga mungkin kabentuk liwat prosès sing mèmper, senajan adoh luwih cedhak menyang Srengéngé. Kamungkinan gedhé Sedna iku sawijining planèt cilik, senajan wujud kabubunderané isih kudu ditemtokaké kanthi cetha.